Напярэдадні самых складаных выпрабаванняў у паўночным рэгіёне быў пакладзены пачатак новай традыцыі. У раёнах, якія маюць найбольш высокі патэнцыял, багаты вопыт, сур’ёзныя дасягненні ў рабоце з таленавітымі і адоранымі навучэнцамі, прайшлі сустрэчы алімпіяднікаў-фіналістаў, іх настаўнікаў і дырэктараў школ, дзе вучацца пераможцы абласнога этапу, з кіраўніцтвам абласной і раённай выканаўчай улады, упраўлення адукацыі аблвыканкама, начальнікамі аддзелаў адукацыі, спорту і турызму рай(гар)выканкамаў, адміністрацый раёнаў Віцебска. — На працягу многіх гадоў у нас існуе добрая традыцыя: пасля падвядзення вынікаў рэспубліканскай алімпіяды вобласць урачыста вітае пераможцаў яе заключнага этапу. Але неабходна падтрымаць нашых дзяцей і тады, калі яны толькі рыхтуюцца да гэтага самага цяжкага выпрабавання, — адзначыў падчас стартавай сустрэчы ў Оршы намеснік старшыні Віцебскага абласнога выканаўчага камітэта Уладзімір Цярэнцьеў. — Таму сёння мы сабраліся, каб падбадзёрыць фіналістаў, іх педагогаў і кіраўнікоў устаноў адукацыі, сказаць ім словы ўдзячнасці і прызнання, абмяняцца вопытам па арганізацыі падрыхтоўкі да алімпіяды. Мы адышлі ад фармату ўрачыстага ўшаноўвання і выбралі фармат адкрытага дыялогу. Гэта невыпадкова: хацелася б абмяняцца думкамі, абмеркаваць з удзельнікамі заключнага этапу алімпіяды пытанні, якія іх хвалююць. Кожны з іх ужо цяпер пераможца, кожным дасягнуты дастойны вынік. Не проста так перамога на трэцім этапе алімпіяды дае 100 балаў па профільным прадмеце пры паступленні ва ўстановы вышэйшай адукацыі. Мы верым у сваіх таленавітых дзяцей, яны наша гордасць і надзея.